|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Геаграфія»

для X класа ўстаноў адукацыі,

якія рэалізуюць адукацыйныя праграмы

агульнай сярэдняй адукацыі

з беларускай мовай навучання і выхавання

(базавы ўзровень)

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Геаграфія» (далей – вучэбная праграма) прызначана для вывучэння гэтага вучэбнага прадмета на базавым узроўні ў X–XI класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана на 68 гадзін:

для X класа – на 35 гадзін (1 гадзіна ў тыдзень), з іх на абагульняючае паўтарэнне – 2 гадзіны;

для ХI класа – на 33 гадзіны (1 гадзіна ў тыдзень), з іх на абагульняючае паўтарэнне – 2 гадзіны, 1 гадзіна рэзервовая.

3. Мэта навучання геаграфіі на III ступені агульнай сярэдняй адукацыі – фарміраванне ў вучняў геаграфічнай культуры і сістэмы ведаў аб прыродных і сацыяльна-эканамічных працэсах у свеце, асобных рэгіёнах, краінах, Рэспубліцы Беларусь; навучанне прымяненню геаграфічных ведаў у штодзённым жыцці.

4. Задачы:

фарміраванне ў вучняў ведаў аб геаграфічнай абалонцы Зямлі, тэрытарыяльнай арганізацыі эканамічнага жыцця грамадства, узаемадзеянні чалавечага грамадства і прыроднага асяроддзя;

фарміраванне ўменняў характарызаваць фізіка-геаграфічныя асаблівасці прыроды мацерыкоў і акіянаў, вылучаць агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця чалавецтва і Рэспублікі Беларусь;

развіццё ў вучняў здольнасцей бачыць і разумець геаграфічную карціну свету, усведамляць сваю ролю і прызначэнне ў свеце; умення выбіраць мэтавыя і сэнсавыя ўстаноўкі для сваіх дзеянняў, прымаць рашэнні;

фарміраванне ўмення працаваць з картаграфічнымі крыніцамі інфармацыі: авалоданне практычнымі прыёмамі работы з картай, асэнсаванне зместу карты, развіццё прасторавага ўяўлення; выкарыстанне інфармацыі аб геаграфічных працэсах і з’явах (графічнай, статыстычнай, даведачнай, краязнаўчай) і ажыццяўленне прасторава-тэрытарыяльнай прывязкі;

развіццё ў вучняў здольнасцей да камунікатыўнай дзейнасці: умення геаграфічна аргументаваць вынікі назіранняў працэсаў, якія адбываюцца ў прыродзе і грамадстве, падаваць іх рознымі спосабамі; ўмення выкарыстоўваць міжасобасныя формы ўзаемадзеяння і зносін у працэсе навучання.

5. Рэкамендуюцца наступныя метады навучання і выхавання: гутарка, тлумачэнне, самастойная работа, наглядныя метады, выкананне практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага разгляду, эўрыстычныя, даследчыя, метад праектаў, дыскусіі і іншыя метады.

У працэсе навучання мэтазгодна спалучаць формы навучання, якія прадугледжваюць арганізацыю актыўнай вучэбна-пазнавальнай дзейнасці вучняў па засваенні зместу адукацыі: франтальныя, групавыя, парныя
і індывідуальныя.

Формы і метады навучання і выхавання настаўнік выбірае самастойна на аснове мэт і задач вывучэння канкрэтнай тэмы.

6. Чаканыя вынікі вывучэння зместу вучэбнага прадмета «Геаграфія» па завяршэнні навучання і выхавання на III ступені агульнай сярэдняй адукацыі:

6.1. асобасныя:

валодае сучасным светапоглядам, сістэмай каштоўнасных арыентацый, ідэйна-маральных, культурных, этычных прынцыпаў і норм паводзін;

разумее значнасць геаграфічнай адукацыі для асобаснага развіцця і самавызначэння;

усведамляе сябе членам грамадства на глабальным, рэгіянальным і лакальным узроўнях;

мае ўяўленне аб Рэспубліцы Беларусь як суб’екце сусветнай геаграфічнай прасторы, яе месцы і ролі ў сучасным свеце;

усведамляе гуманістычную сутнасць і маральную каштоўнасць навуковых ведаў, значнасць беражлівага стаўлення да прыроды Зямлі і прыродакарыстання, неабходнасць разумна выкарыстоўваць дасягненні геаграфічнай навукі ў інавацыйным развіцці грамадства;

выказвае гатоўнасць да выбару далейшай адукацыйнай траекторыі ў адпаведнасці са сваімі магчымасцямі, здольнасцямі і інтарэсамі.

6.2. метапрадметныя:

дэманструе ўстойлівую цікавасць да вучэбных дзеянняў (рэгулятыўных, вучэбна-пазнавальных, камунікатыўных, кааператыўных);

здольны ацэньваць інфармацыю і выказваць доказныя меркаванні, размяжоўваючы факты і разважанні; прымаць рашэнні ва ўмовах залішняй колькасцт ці недахопу інфармацыі; адаптуецца да розных жыццёвых сітуацый;

умее: крытычна мысліць і працаваць з інфармацыяй, вылучаць у ёй галоўнае; крытычна ацэньваць інфармацыю, атрыманую з розных крыніц, пісьменна інтэрпрэтаваць і выкарыстоўваць яе; адрозніваць істотныя прыметы працэсаў і з’яў ад неістотных; бачыць некалькі варыянтаў рашэння праблемы, выбіраць найбольш аптымальны варыянт; інтэграваць веды з розных прадметных галін для рашэння практычных задач;

праяўляе цікавасць да новых форм вучэбнай дзейнасці (практычнай, даследчай, праектнай, іншых форм).

6.3. прадметныя:

валодае геаграфічнымі ведамі, уменнямі, навыкамі, спосабамі дзейнасці, неабходнымі для вывучэння іншых прадметаў;

валодае ведамі аб аб’ектах вывучэння фізічнай і сацыяльна-эканамічнай геаграфіі, а таксама ўменнямі, навыкамі і спосабамі дзейнасці;

умее характарызаваць фізіка-геаграфічныя асаблівасці прыроды мацерыкоў і акіянаў, вылучае агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця і Рэспублікі Беларусь;

умее выбіраць мэтавыя і сэнсавыя ўстаноўкі для сваіх дзеянняў, прымаць рашэнні; здольны бачыць і разумець навакольны свет, усведамляць сваю ролю;

мае вопыт дзейнасці па прымяненні геаграфічных ведаў і ўменняў у жыццёвых сітуацыях;

умее працаваць з картаграфічнымі крыніцамі інфармацыі, выкарыстоўваць інфармацыю аб геаграфічных працэсах і з’явах, ажыццяўляць прасторава-тэрытарыяльную прывязку;

здольны да камунікатыўнай дзейнасці: умее геаграфічна аргументаваць вынікі назіранняў працэсаў, якія адбываюцца ў прыродзе і грамадстве, падаваць іх рознымі спосабамі.

ГЛАВА 2

ЗМЕСТ ВУЧЭБНАГА ПРАДМЕТА Ў X КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(1 гадзіна ў тыдзень, усяго 35 гадзін)

УВОДЗІНЫ (1 гадзіна)

Сацыяльна-эканамічная геаграфія свету. Асноўныя напрамкі, месца ў сістэме геаграфічных навук. Роля ва ўмовах глабалізацыі і забеспячэнні ўстойлівага развіцця.

СУЧАСНАЯ ПАЛІТЫЧНАЯ КАРТА СВЕТУ

І ПАЛІТЫЧНАЯ ГЕАГРАФІЯ (4 гадзіны)

Тэма 1. Дынаміка палітычнай карты свету (2 гадзіны)

Аб’екты палітычнай карты свету. Суверэнныя дзяржавы, залежныя тэрыторыі, іх дынаміка. Самаабвешчаныя (непрызнаныя) дзяржавы. Прасторавыя формы дзяржаў. Роля Арганізацыі Аб’яднаных Нацый (ААН) у фарміраванні палітычнай карты свету.

Рэгіянальныя і лакальныя канфлікты на палітычнай карце свету, класіфікацыя, прычыны і наступствы. Узброеныя канфлікты. Геаканфлікталогія.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асноўныя аб’екты палітычнай карты свету; залежныя тэрыторыі; самаабвешчаныя (непрызнаныя) дзяржавы; класіфікацыю рэгіянальных і лакальных канфліктаў;

прасторавыя формы дзяржаў;

асноўныя паняцці: сепаратызм, геаканфлікталогія.

Умець:

характарызаваць дынаміку палітычнай карты свету;

тлумачыць ролю Арганізацыі Аб’яднаных Нацый (ААН) у фарміраванні палітычнай карты свету;

аналізаваць прычыны і наступствы лакальных і ўзброеных канфліктаў.

Тэма 2. Палітычная геаграфія і геапалітыка (2 гадзіны)

Палітычная геаграфія, прадмет, аб’ект і асноўныя напрамкі. Палітыка-геаграфічнае становішча краіны. Дзяржаўныя межы і формы змянення межаў. Памежныя спрэчкі. Прыкладная роля палітычнай геаграфіі.

Геапалітыка, аб’ект, прадмет, месца ў сістэме геаграфічных навук. Прастора ў геапалітыцы. Геапалітычныя фактары развіцця краіны. Геапалітычныя працэсы свету ў канцы ХХ – пачатку ХХI стагоддзя. Электаральная геаграфія.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

на ўзроўні ўяўлення: аб прадмеце, аб’екце і асноўных напрамках палітычнай геаграфіі; аб’екце, прадмеце геапалітыкі; пагранічных спрэчках і тэрытарыяльных прэтэнзіях;

геапалітычныя фактары развіцця краіны;

асноўныя паняцці: палітычная геаграфія, палітыка-геаграфічнае становішча, геапалітыка, геапалітычнае поле, электаральная геаграфія.

Умець:

характарызаваць прыкладную ролю палітычнай геаграфіі, дзяржаўныя межы, спрэчныя тэрыторыі, палітыка-геаграфічнае становішча краіны, прастору ў геапалітыцы;

тлумачыць сучасныя геапалітычныя працэсы, геапалітычныя фактары развіцця краіны;

складаць параўнальную характарыстыку палітыка-геаграфічнага становішча краін.

называць і паказваць на палітычнай карце свету тэрыторыі памежных спрэчак паміж краінамі.

ГЕАГРАФІЯ НАСЕЛЬНІЦТВА СВЕТУ (10 гадзін)

Тэма 3. Геаграфія дэмаграфічных працэсаў (4 гадзіны)

Дэмаграфічныя працэсы і іх геаграфія. Дэмаграфічная сітуацыя, характарыстыкі і фактары. Геаграфія нараджальнасці, смяротнасці насельніцтва свету. Натуральны рух, натуральны прырост (змяншэнне), узнаўленне насельніцтва ў свеце і рэгіёнах.

Полаўзроставая структура насельніцтва свету, паказчыкі, тыпы. Полаўзроставая піраміда, віды пірамід. Адрозненні паміж развітымі краінамі і краінамі, якія развіваюцца. Геаграфія дэмаграфічнага старэння. Структура насельніцтва па поле ў свеце.

Тэорыя дэмаграфічнага пераходу. Першы, другі і трэці дэмаграфічныя пераходы, адрозненні ў свеце. Дынаміка колькасці насельніцтва, фактары, адрозненні ў свеце. Прагноз колькасці насельніцтва свету (паводле звестак Арганізацыі Аб’яднаных Нацый (ААН)).

Практычная работа

1. Складанне дэмаграфічнага профілю развітых краін і краін, якія развіваюцца (на прыкладзе дзвюх краін на выбар) згодна з тыпавым планам.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

паказчыкі, фактары дэмаграфічнай сітуацыі; геаграфію нараджальнасці, смяротнасці насельніцтва свету; пра натуральны рух насельніцтва ў свеце і рэгіёнах; сутнасць дэмаграфічнага пераходу; тыпы ўзнаўлення насельніцтва і ўзроставай структуры насельніцтва, віды полаўзроставых пірамід; аб прагнозе змянення колькасці насельніцтва свету;

асноўныя паняцці: дэмаграфічная сітуацыя, натуральны рух насельніцтва, узнаўленне насельніцтва, полаўзроставая структура насельніцтва, дэмаграфічнае старэнне, дэмаграфічны пераход.

Умець:

тлумачыць уплыў фактараў на дэмаграфічную сітуацыю, адрозненні нараджальнасці, смяротнасці, натуральнага прыросту (змяншэння) насельніцтва ў развітых краінах і краінах, якія развіваюцца, узроставую структуру насельніцтва;

характарызаваць дэмаграфічную сітуацыю ў рэгіёнах і свеце, геаграфію нараджальнасці, смяротнасці, натуральнага прыросту, натуральнага змяншэння насельніцтва ў свеце; дэмаграфічны пераход у свеце, дынаміку змянення колькасці насельніцтва ў рэгіёнах і свеце, тыпы ўзнаўлення і ўзроставай структуры насельніцтва ў рэгіёнах свету, структуру насельніцтва па поле, прычыны, геаграфію і наступствы дэмаграфічнага старэння;

прыводзіць прыклады краін з пашыраным тыпам узнаўлення насельніцтва, звужаным тыпам узнаўлення насельніцтва, простым тыпам узнаўлення насельніцтва; перавагай жаночага насельніцтва ў структуры, перавагай мужчынскага насельніцтва ў структуры, прыкладна роўнай колькасцю мужчынскага і жаночага насельніцтва;

складаць дэмаграфічны профіль дзяржавы;

называць і паказваць на карце: пяць найбуйнейшых краін свету па колькасці насельніцтва; краіну з максімальнай нараджальнасцю насельніцтва ў свеце; краіну з максімальнай смяротнасцю насельніцтва ў свеце; краіны з мінімальнай нараджальнасцю насельніцтва ў свеце; краіну з мінімальнай смяротнасцю насельніцтва ў свеце; краіну з максімальным натуральным прыростам; краіну з максімальным натуральным змяншэннем; краіну з максімальнай доляй насельніцтва ва ўзросце 60 гадоў і больш; прыклады краін са станоўчай дынамікай колькасці насельніцтва, адмоўнай дынамікай колькасці насельніцтва.

Тэма 4. Геаграфія міжнароднай міграцыі (3 гадзіны)

Фактары і віды міграцыі насельніцтва. Міграцыйны пераход. Міграцыі па геаграфічным ахопе, часе, мэтах, форме арганізацыі, ступені легальнасці. Паказчыкі міграцыі.

Міжнародная міграцыя ў сучасным свеце. Дынаміка маштабаў у свеце і рэгіёнах. Міграцыя ў развітых краінах і краінах, якія развіваюцца, падабенствы і адрозненні. Асноўныя калідоры міграцыі. Сучасныя формы міжнароднай міграцыі. Геаграфія палітычнай, эканамічнай, экалагічнай, студэнцкай міграцыі.

Бежанства ў сучасным свеце, прычыны і геаграфія. Жэнеўская канвенцыя аб статусе бежанцаў. Міграцыйная палітыка.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

фактары міжнароднай міграцыі, віды міграцыі па геаграфічным ахопе, часе, мэтах, форме арганізацыі, ступені легальнасці; паказчыкі міграцыі; асноўныя калідоры і сучасныя формы міжнароднай міграцыі; асноўныя рэгіёны і наступствы бежанства;

асноўныя паняцці: міграцыйны пераход, міграцыйная палітыка.

Умець:

характарызаваць дынаміку міжнароднай міграцыі ў свеце і рэгіёнах;

тлумачыць падабенствы і адрозненні ў міграцыях паміж развітымі краінамі і краінамі, якія развіваюцца;

аналізаваць геаграфію палітычнай, эканамічнай, экалагічнай, студэнцкай міграцыі;

вызначаць асноўныя рэгіёны і наступствы бежанства;

абгрунтоўваць неабходнасць міграцыйнай палітыкі;

называць і паказваць на карце: асноўныя калідоры міжнародных міграцый, краіны паходжання найбольшай колькасці бежанцаў.

Тэма 5. Геаграфія рассялення свету (3 гадзіны)

Размяшчэнне насельніцтва свету, паказчыкі і фактары. Шчыльнасць насельніцтва свету. Густа-і маланаселеныя арэалы. Геаграфія шчыльнасці насельніцтва свету. Палосы канцэнтрацыі насельніцтва ў рэгіёнах свету. Унутрыкраінавая дыферэнцыяцыя шчыльнасці насельніцтва.

Геаграфія рассялення насельніцтва свету, фактары, формы рассялення. Урбанізацыя свету і яе геаграфія. Стадыі і формы ўрбанізацыі. Агламерацыі і мегалаполісы ў свеце. Мегасіці. Адрозненні паміж развітымі краінамі і краінамі, якія развіваюцца. Гарадскія трушчобы ў сучасным свеце.

Практычная работа

2[[1]](#footnote-1)\*. Два партрэты ўрбанізацыі: падабенствы і адрозненні паміж развітымі і краінамі, якія развіваюцца (на прыкладзе дзвюх краін на выбар) згодна з тыпавым планам.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

паказчыкі і фактары размяшчэння насельніцтва; густа- і маланаселеныя арэалы, палосы канцэнтрацыі насельніцтва ў рэгіёнах свету; стадыі і формы ўрбанізацыі;

асноўныя паняцці: размяшчэнне насельніцтва, рассяленне, агламерацыя, мегалаполіс, мегасіці.

Умець:

тлумачыць уплыў фактараў на размяшчэнне насельніцтва; урбанізацыю;

характарызаваць геаграфію шчыльнасці насельніцтва свету, унутрыкраінавую дыферэнцыяцыю па шчыльнасці насельніцтва; формы рассялення, стадыі і формы ўрбанізацыі; адрозненні ва ўрбанізацыі паміж развітымі і краінамі, якія развіваюцца; гарадскія трушчобы ў сучасным свеце;

называць і паказваць на карце: краіну з максімальнай шчыльнасцю насельніцтва ў свеце (Бахрэйн); краіну з мінімальнай шчыльнасцю насельніцтва ў свеце (Манголія); краіну з максімальнай доляй гарадскога насельніцтва (Катар); краіну з мінімальнай доляй гарадскога насельніцтва (Бурундзі); тры найбуйнейшыя агламерацыі свету (Дэлі, Токіа, Шанхай); прыклады мегалаполісаў у свеце (Транс’еўрапейскі (ці «Блакітны банан»), Паўночна-Усходні (Басваш), Прыазёрны (Чыпітс), Візагмахангар (Індыя, Бангладэш), Сан-Рыа (Бразілія)); прыклады краін з трушчобным характарам рассялення (Бразілія, Індыя, Нігерыя);

складаць характарыстыку падабенстваў і адрозненняў ва ўрбанізацыі паміж развітымі краінамі і краінамі, якія развіваюцца.

ГЕАГРАФІЯ СУСВЕТНАЙ ГАСПАДАРКІ (18 гадзін)

Тэма 6. Структура і фактары развіцця сусветнай гаспадаркі

(4 гадзіны)

Сусветная гаспадарка, этапы фарміравання і стадыі развіцця. Структура і прасторавыя мадэлі развіцця сусветнай гаспадаркі. Парытэт пакупніцкай здольнасці (ППЗ). Постындустрыялізм, перадумовы і рысы. Глабалізацыя сусветнай гаспадаркі, асноўныя этапы і тыпы. Глабальныя гарады.

Міжнародны геаграфічны падзел працы (МГПП). Фактары МГПП. Гістарычныя тыпы МГПП. Міжнародная спецыялізацыя і каапераванне. Найноўшыя змяненні ў міжнародным падзеле працы.

Транснацыяналізацыя сусветнай гаспадаркі, сутнасць і фактары развіцця. Транснацыянальныя карпарацыі (ТНК), іх разнавіднасці. Геаграфія, рэгіянальная і галіновая структура ТНК. Найбуйнейшыя ТНК свету і змяненне геаграфіі галін сусветнай гаспадаркі.

Міжнародная эканамічная інтэграцыя, перадумовы, стадыі. Вядучыя эканамічныя інтэграцыйныя аб’яднанні свету і іх роля ў развіцці сучаснай сусветнай гаспадаркі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асноўныя этапы фарміравання і стадыі развіцця сусветнай гаспадаркі; прасторавыя мадэлі развіцця сусветнай гаспадаркі; асноўныя формы міжнароднага геаграфічнага падзелу працы (МГПП); значэнне і сутнасць транснацыяналізацыі; стадыі міжнароднай эканамічнай інтэграцыі, вядучыя інтэграцыйныя аб’яднанні свету;

асноўныя паняцці: галіновая структура сусветнай гаспадаркі, ППЗ, глабалізацыя сусветнай гаспадаркі, глабальны горад, МГПП, транснацыяналізацыя, ТНК, міжнародная эканамічная інтэграцыя.

Умець:

характарызаваць прасторавыя мадэлі развіцця сусветнай гаспадаркі; структуру сусветнай гаспадаркі;

аналізаваць фактары і гістарычныя тыпы МГПП; ТНК; фактары і ўмовы міжнароднай эканамічнай інтэграцыі;

тлумачыць найноўшыя змяненні ў міжнародным геаграфічным падзеле працы (МГПП); асаблівасці геаграфіі, рэгіянальнай і галіновай структуры ТНК; роль вядучых інтэграцыйных аб’яднанняў у развіцці сучаснай сусветнай гаспадаркі;

называць і паказваць на карце: найбуйнейшыя ТНК свету; тры вядучыя інтэграцыйныя аб’яднанні свету – Еўрапейскі саюз (ЕС), Пагадненне Злучаных Штатаў, Мексікі і Канады (The United States – Mexico – Canada Agreement (USMCA), агульны рынак краін Паўднёвай Амерыкі (МЕРКАСУР).

Тэма 7. Геаграфія сельскай гаспадаркі свету (2 гадзіны)

Структура і геаграфічныя тыпы сельскай гаспадаркі свету. Фактары размяшчэння і развіцця сельскай гаспадаркі. Геаграфія раслінаводства, структура па рэгіёнах і відах вытворчасцей. Геаграфія міжнароднага гандлю прадукцыяй раслінаводства.

Геаграфія жывёлагадоўлі. Структура жывёлагадоўлі па відах вытворчасцей у свеце, узровень і напрамкі развіцця ў развітых краінах і краінах, якія развіваюцца. Экспарцёры і імпарцёры прадукцыі жывёлагадоўлі. Аграрная палітыка ў краінах Еўрапейскага саюза (ЕС).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

пра значэнне прыродных рэсурсаў і сацыяльна-эканамічных умоў у размяшчэнні сельскагаспадарчай вытворчасці; структуру сельскагаспадарчых угоддзяў свету і рэгіёнаў; асноўныя геаграфічныя тыпы вясковай гаспадаркі.

Умець:

характарызаваць прыродныя і сацыяльна-эканамічныя фактары размяшчэння сельскагаспадарчай вытворчасці;

тлумачыць геаграфічныя асаблівасці раслінаводства, геаграфічныя асаблівасці жывёлагадоўлі;

аналізаваць збожжавую гаспадарку свету, геаграфію міжнароднага гандлю прадукцыяй сельскай гаспадаркі;

называць і паказваць на карце: тры вядучыя краіны па аб’ёмах валавога збору – пшаніцы, кукурузы, рысу; па пагалоўі – буйной рагатай жывёлы, свіней, авечак.

Тэма 8. Геаграфія прамысловасці свету (7 гадзін)

Прамысловасць свету, фактары размяшчэння і агульная характарыстыка. Структура прамысловасці свету, галіны прамысловасці і віды эканамічнай дзейнасці. Уплыў навукова-тэхнічнай рэвалюцыі (НТР) на галіновую структуру прамысловасці свету.

Геаграфія энергетыкі свету. Геаграфія нафтавай, газавай, вугальнай прамысловасці. Геаграфія традыцыйнай і альтэрнатыўнай энергетыкі. Геаграфія міжнароднага гандлю ў энергетыцы.

Геаграфія металургіі свету. Фактары размяшчэння металургічных вытворчасцей. Геаграфія вытворчасці чыгуну і сталі. Каляровая металургія свету і яе роля ў сусветнай гаспадарцы. Структура галіны і геаграфія найважнейшых падгалін – алюмініевай, меднай, цынкавай, свінцовай. Найбуйнейшыя ТНК металургіі. Геаграфія міжнароднага гандлю ў металургіі.

Геаграфія машынабудавання свету, структура і фактары размяшчэння. Геаграфія асноўных падгалін машынабудавання: транспартнае машынабудаванне (марское суднабудаванне, аўтамабілебудаванне, авіяракетна-касмічная прамысловасць), электронная і электратэхнічная прамысловасць, станкабудаванне. Найбуйнейшыя ТНК аўтамабілебудавання. Геаграфія міжнароднага гандлю прадукцыяй машынабудавання.

Геаграфія хімічнай прамысловасці свету, структура, роля ў развіцці сусветнай гаспадаркі. Фактары размяшчэння хімічных вытворчасцей. Геаграфія вытворчасцей: мінеральных угнаенняў, прадуктаў неарганічнай хіміі і арганічнага сінтэзу. Рэгіёны хімічнай прамысловасці свету. Геаграфія фармацэўтычнай прамысловасці. Найбуйнейшыя ТНК галіны. Геаграфія міжнароднага гандлю хімічнай прадукцыяй.

Геаграфія лёгкай і харчовай прамысловасці свету. Структура лёгкай і харчовай прамысловасці па відах вытворчасцей. Геаграфія тэкстыльнай і швейнай прамысловасці. Геаграфія харчовай прамысловасці. Геаграфія міжнароднага гандлю прадукцыяй лёгкай і харчовай прамысловасці.

Практычная работа

3. Параўнальная характарыстыка найбуйнейшых індустрыяльных ТНК свету з выяўленнем падабенстваў і адрозненняў (на прыкладзе дзвюх кампаній па выбары).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

пра размяшчэнне і структуру прамысловасці свету; асаблівасці мінеральна-сыравіннай базы прамысловасці; геаграфію нафтавай, газавай і вугальнай прамысловасці, электраэнергетыкі, альтэрнатыўнай энергетыкі свету; сыравінную базу і галіновую структуру чорнай і каляровай металургіі, найбуйнейшых ТНК металургіі; галіновую структуру машынабудавання, найбуйнейшых ТНК аўтамабілебудавання (Toyota Motor, Volkswagen Group, Daimler); фактары размяшчэння хімічных вытворчасцей; геаграфію сыравіннай базы хімічнай прамысловасці; рэгіёны хімічнай прамысловасці свету; галіновую структуру, фактары і геаграфічныя асаблівасці размяшчэння лёгкай прамысловасці, фактары і геаграфічныя асаблівасці размяшчэння харчовай прамысловасці;

асноўныя паняцці: навукова-тэхнічная рэвалюцыя (НТР), альтэрнатыўная энергетыка.

Умець:

тлумачыць уплыў фактараў на размяшчэнне галін сусветнай гаспадаркі; заканамернасці размяшчэння галін сусветнай гаспадаркі;

характарызаваць сучасную прамысловасць свету; геаграфію мінеральна-сыравінных рэсурсаў свету; геаграфію нафтавай, газавай і вугальнай прамысловасці свету; геаграфію электраэнергетыкі свету; геаграфію альтэрнатыўнай энергетыкі свету; геаграфію чорнай металургіі свету, геаграфію каляровай металургіі свету; геаграфію машынабудавання свету; геаграфію хімічнай прамысловасці свету; геаграфію лёгкай прамысловасці свету; геаграфію харчовай прамысловасці свету;

называць і паказваць на карце: тры вядучыя краіны па здабычы нафты, прыроднага газу, вугалю; галоўныя краіны з ліку вытворцаў электраэнергіі; тры найбуйнейшыя гідраэлектрастанцыі (ГЭС) свету; тры найбуйнейшыя атамныя электрастанцыі (АЭС) свету; тры галоўныя краіны з ліку вытворцаў сонечнай электраэнергіі, тры галоўныя краіны з ліку вытворцаў ветравой электраэнергіі, тры галоўныя краіны з ліку вытворцаў геатэрмальнай электраэнергіі; тры вядучыя краіны па аб’ёмах вытворчасці чыгуну, сталі, першаснага алюмінію, рафінаванай медзі, рафінаванага цынку, рафінаванага свінцу; тры вядучыя краіны з ліку вытворцаў марскіх суднаў, легкавых аўтамабіляў, станкоў, калійных угнаенняў, азотных угнаенняў, фосфарных угнаенняў, хімічных валокнаў; тры вядучыя краіны па вытворчасці мяса, малака, швейнай прадукцыі.

Тэма 9. Геаграфія сектара паслуг свету (5 гадзін)

Сектар паслуг у сусветнай гаспадарцы, адрозненні ў структуры развітых краін і краін, якія развіваюцца. Геаграфія асноўных відаў паслуг і міжнароднага гандлю паслугамі.

Геаграфія транспарту і роля ў сусветнай гаспадарцы розных відаў транспарту. Геаграфія асноўных відаў транспарту ў свеце – наземнага (чыгуначнага, аўтамабільнага), воднага (марскога), паветранага (авіяцыйнага). Кантэйнерызацыя.

Геаграфія міжнароднага турызму. Роля міжнароднага турызму ў развіцці сусветнай гаспадаркі і сферы паслуг. Турысцкі патэнцыял свету і яго выкарыстанне. Геаграфія турысцкіх патокаў свету. Засваенне новых тэрыторый свету для развіцця турызму на постіндустрыяльнай стадыі.

Геаграфія фінансавых паслуг у свеце. Найбуйнейшыя фінансавыя цэнтры свету. Міжнародныя фінансавыя арганізацыі і іх роля ў развіцці сусветнай гаспадаркі. Майнінг. Крыптавалюта і яе роля ў сусветнай гаспадарцы. Геаграфія экспарту і імпарту фінансавых паслуг.

Геаграфія сектара інфармацыйна-камунікацыйных тэхналогій (ІКТ) свету. МГПП у сектары ІКТ. Узровень развіцця ІКТ і адрозненні паміж развітымі краінамі і краінамі, якія развіваюцца. Лічбавізацыя сусветнай гаспадаркі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

фактары дынамікі развіцця сферы паслуг; галіновую структуру сферы паслуг; галіновую структуру транспартнага комплексу свету; асаблівасці геаграфіі відаў транспарту (чыгуначнага, аўтамабільнага, марскога, авіяцыйнага), міжнароднага турызму, фінансавых паслуг і сектара інфармацыйна-камунікацыйных тэхналогій свету; майнінг;

асноўныя паняцці: транспартная сістэма свету, турысцка-рэкрэацыйныя рэсурсы, міжнародны фінансавы цэнтр, крыптавалюта, аўтсорсінг, лічбавая эканоміка.

Умець:

тлумачыць асаблівасці структуры грузаабароту чыгуначнага, аўтамабільнага, марскога, авіяцыйнага транспарту, асаблівасці структуры пасажыраабароту чыгуначнага, аўтамабільнага, марскога, авіяцыйнага транспарту;

характарызаваць фактары размяшчэння і адметныя рысы геаграфіі чыгуначнага, аўтамабільнага, марскога, авіяцыйнага транспарту;

аналізаваць геаграфію відаў транспарту (чыгуначнага, аўтамабільнага, марскога, авіяцыйнага); кантэйнерызацыю транспарту свету; геаграфію міжнароднага турызму;

называць і паказваць на карце: тры вядучыя краіны свету па аб’ёме экспарту паслуг, імпарту паслуг; тры вядучыя марскія порты свету па грузаабароце; тры вядучыя аэрапорты свету па пасажыраабароце; тры вядучыя дзяржавы па колькасці турысцкіх прыбыццяў; тры найбуйнейшыя фінансавыя цэнтры свету; тры вядучыя краіны па развіцці ІКТ.

1. \* Дадзеныя падагульняючыя практычныя работы могуць быць выкананы ў рамках тэматычнага кантролю. [↑](#footnote-ref-1)